  Анжелика Тихонова корреспондент 22-тӥ южтолэзе Сюмсиын нылпиослы «Хоровод дружбы» ёрос фестиваль ортчоз. Пыриськисьёс пӧртэм калыкъёслэн лулчеберетэнызы тодматозы. Со сярысь ивортодэтъя «Удмуртия» агентстволэн корреспондентэзлы Сюмсиысь нылпи творчествоя юртысь методист Лариса Шиляева ивортӥз. Ёросысьтымы 7 школаосысь но 3 нылпи садъёсысь 100-лэсь трос пыриськисьёсты возьмаськом. Соос ёросамы улӥсь пӧртэм калыкъёсын тодматӥсь 20 творческой выступлениоссэс возьматозы Лариса Шиляева, Сюмсиысь нылпи творчествоя юртысь методист Пыриськисьёс эктонъёс, кырӟанъёс, сценкаос, йылолъёс, кылбуръёс пыр калык лулчеберетлэсь аспӧртэмлыксэ возьматозы. Со сяна, радъясьёс пиналъёс понна пӧртэм мастер-классъёс но калык шудонъёс радъялозы. Лариса Шиляевалэн кылъёсызъя, фестиваль калыкъёслэн лулчеберетсыя пӧртэм ӧръёсъя праздник сямен ортче. Ужрадэ йӧскалык огазеяськонъёслэсь ёзчиоссэс но Калыкъёслэн эшъяськон юртысьтызы методистэз ӧтё. Фестиваль Анай кыллэн нуналэзлы но Россиын Театрлэн арезлы тупатэмын. Тодэ вайытом, 24-тӥ южтолэзе Алнашын Николай Постников нимо «Кырӟамтэ кырӟанэ - сюлэмам» II элькун фестиваль-конкурс ортчоз. Отчы быдэс элькунысь коллективъёс пыриськозы. Тегъёс: Лулчеберет Сюмси Удмуртия фестиваль йӧскалыклулчеберет пиналъёс  